KOMISIJAS PAZIŅOJUMS PADOMEI par novērotāja statusu Eiropas Savienībai Starptautiskajā centrā SESAME (Sinhrotrona starojums zinātnes un eksperimentāliem lietojumiem Tuvajos Austrumos) /* COM/2015/065 final */





Novērotāja statuss Eiropas Savienībai SESAME projektā Kopsavilkums SESAME (Synchrotron-light for Experimental Science and Applications in the Middle East jeb Sinhrotrona starojums zinātnes un eksperimentāliem lietojumiem Tuvajos Austrumos)[1] ir starptautisks pētniecības un progresīvo tehnoloģiju centrs, kas atrodas Jordānijā. Tas ir unikāls projekts, kas izveidots ar mērķi izmantot zinātnes diplomātiju, lai sekmētu miera un sadarbības kultūru plašākā Tuvo Austrumu reģionā[2]. SESAME dalībnieki ir Bahreina, Ēģipte, Irāna, Izraēla, Jordānija, Kipra, Pakistāna, Palestīniešu pašpārvalde un Turcija, savukārt ASV, Brazīlijai, Japānai, Krievijas Federācijai, Kuveitai, Ķīnai, Šveicei, kā arī vairākām ES dalībvalstīm (Apvienotajai Karalistei, Francijai, Grieķijai, Itālijai, Portugālei, Spānijai, Vācijai un Zviedrijai) ir novērotāja statuss. 1. Konteksts SESAME projektu uzsāka 2004. gadā UNESCO aizbildnībā ar mērķi izmantot zinātnes diplomātiju, lai sekmētu zinātniskās sadarbības kultūru plašākā Tuvo Austrumu reģionā. 45 Nobela prēmijas laureāti atklātā vēstulē pauda atbalstu šim projektam. Projekts ir izstrādāts kā zinātniska iniciatīva, un tam ir patiesa zinātniska vērtība. SESAME veicina pētniecību un tehnoloģisko izcilību reģionā un novērš intelektuālā darbaspēka aizplūšanu vai panāk tā atgriešanos atpakaļ. Tajā pašā laikā tiek veidotas zinātnes un kultūras saiknes starp atšķirīgām sabiedrībām, un projekts sekmē miera kultūru, pateicoties starptautiskai sadarbībai zinātnē. SESAME rada motivējošu zinātnisko vidi, kura mudina reģiona labākos zinātniekus palikt reģionā vai atgriezties tajā, ja tie ir pārvākušies uz citurieni. Projekts piedāvā platformu sadarbībai ar zinātniekiem no Eiropas un citām valstīm. Šobrīd Tuvajos Austrumos SESAME ir viens no retajiem projektiem reģionā, kura ietvaros tiek sekmēts starptautisks dialogs. SESAME projekts var ļoti pozitīvi ietekmēt reģionu zinātniskajā un sociāli ekonomiskajā ziņā, jo sinhrotrona iekārtām ir ļoti liels inovācijas potenciāls un tās var sniegt ātrus ienākumus no ieguldījumiem. Jau tagad vairāk nekā 200 zinātnieku šajā reģionā izmanto SESAME (proti, pašlaik pieejamās iekārtas). Ja noteiktajā termiņā būs pieejams kapitāla finansējums, lai pabeigtu SESAME būvniecību, tiek plānots, ka SESAME pilnībā sāks darboties 2016. gadā. SESAME gada darbības budžets pašlaik ir 3,2 miljoni ASV dolāru, un sagaidāms, ka tad, kad projekts sāks darboties pilnībā, šis budžets pieaugs līdz aptuveni 6 miljoniem ASV dolāru. 2. Eiropas Savienības iesaistīšanās un ieguldījums SESAME projektā SESAME ir unikāla starptautiska zinātnes iniciatīva Tuvajos Austrumos, kas radusies, pateicoties Vācijas un citu Eiropas Savienības dalībvalstu ieguldījumam[3]. Iniciatīva veidota, iedvesmojoties no CERN, kas ir viens no Eiropas pirmajiem mēģinājumiem izmantot zinātni kā līdzekli, kas sekmē sadarbības kultūru, kura sniedzas ārpus zinātnes. Pamatojoties uz šo modeli, SESAME tiecas sekmēt zinātnisko un tehnoloģisko izcilību Tuvajos Austrumos un veidot saiknes starp atšķirīgām sabiedrībām, pateicoties starptautiskai sadarbībai zinātnē. Līdz šim SESAME iniciatīva ir saņēmusi ļoti spēcīgu atbalstu no zinātniekiem un valdībām ES dalībvalstīs un ārpus tām. No ES dalībvalstīm tikai Kipra ir pilntiesīga SESAME locekle, savukārt astoņas citas ES dalībvalstis piedalās SESAME padomes sanāksmēs kā novērotājas. SESAME balstās uz zināšanām, tehnisko palīdzību un aprīkojumu, ko tās rīcībā nodevušas Eiropas partneru laboratorijas (sinhrotrona iekārtas no Vācijas, Francijas, Itālijas, Apvienotās Karalistes, Zviedrijas, Spānijas un Šveices projektā ir nodrošinājušas ievērojamu darbaspēku un resursus). Eiropas Komisija vairākkārt ir paudusi atbalstu SESAME projektam, gadu gaitā ieguldot tajā vairāk nekā 10 miljonus eiro: saskaņā ar 7. pamatprogrammu tā ieguldīja 5 miljonus eiro projektā "CERN un EK atbalsts SESAME magnētiem"[4], 5 miljonus eiro — divpusējās ES un Jordānijas finansiālās palīdzības programmās un specifiskos pētniecības projektos (piemēram, LinkSCEEM 1 un 2[5]). Galvenais ES tehniskais ieguldījums SESAME projektā ir magnētu sistēma tā galvenajam uzkrājējgredzenam, un šis ieguldījums tiek uzskatīts par katalizatoru SESAME projekta īstenošanā. SESAME projektam bija liels izaicinājums atrast nepieciešamo kapitāla finansējumu. Šajā ziņā Komisijas un ES dalībvalstu ieguldījums bija būtisks, lai nodrošinātu iniciatīvas īstenošanu. 3. Eiropas Savienībai būtu jāiegūst novērotāja statuss SESAME projektā 2014. gada 27. martā Eiropas Komisijas dienesti saņēma oficiālu uzaicinājumu no SESAME padomes, kurā tā Eiropas Savienību aicina kļūt par novērotāju SESAME projektā. Saskaņā ar procedūru ir jānosūta vēstule UNESCO ģenerāldirektorei, lai apstiprinātu, ka Savienība atzīst SESAME statūtus, un paziņotu, ka Eiropas Savienība vēlas kļūt par novērotāju. Pēc minētās vēstules saņemšanas SESAME padome tiks aicināta balsot. Ņemot vērā labo sadarbību līdz šim, sagaidāms, ka SESAME padome atbalstīs Savienības pieprasījumu. Novērotāja statuss SESAME projektā nedod tiesības balsot. Tomēr šis statuss sniedz turpmāk uzskaitītās priekšrocības: novērotāji piedalās centra izpildstruktūras, proti, padomes darbā, tie var ierosināt darba kārtības jautājumus un iesniegt priekšlikumus apspriešanai padomes sanāksmēs, to valstspiederīgie var ieņemt amatus SESAME, turklāt konkursa uzaicinājumi aprīkojuma un iekārtu iegādei iespēju robežās tiek attiecināti tikai uz ražotājiem un uzņēmējiem, kuri atrodas dalībnieku un novērotāju teritorijās. SESAME dalībniekiem katru gadu jāveic finansiālas iemaksas, savukārt novērotājiem nav pienākuma veikt šādas iemaksas. SESAME projektam neapšaubāmi ir liels potenciāls sniegt ieguldījumu zinātniskajā izcilībā un paplašināt zinātnes diplomātiju reģionā, sekmējot zinātnisko sadarbību starp ES, Tuvajiem Austrumiem un ES plašāko kaimiņreģionu. Izmantojot zinātnes diplomātiju, starptautisko sadarbību pētniecībā un inovācijā var izmantot kā "maigo varu" un mehānismu, lai uzlabotu attiecības ar galvenajām valstīm un reģioniem. Zinātnes diplomātija var atbalstīt ES centienus krīzes pārvaldībā un miera nodibināšanā[6]. Turklāt tiek sagaidīts, ka SESAME projektam būs plaša sociāli ekonomiska ietekme, jo tā ir plaši pieejama iekārta zinātniskiem lietotājiem. Tas sekmē galvenos inovācijas faktorus, piemēram, tehnoloģiju nodošanu, prasmju un cilvēkkapitāla attīstību, akadēmisko apmaiņu, pētnieku apmācību, kopīgas pētniecības un attīstības darbības. Tādējādi SESAME palīdz reģionam no jauna iekļauties globālajos sociāli ekonomiskajos procesos, sekmējot zināšanas un inovāciju, lai panāktu labklājību un stabilitāti Tuvajos Austrumos. ES iegulda ievērojamus līdzekļus pētniecības un zinātnes sadarbībā šajā reģionā un jo īpaši SESAME projektā[7]. Tādēļ Eiropas Komisija uzskata, ka novērotāja statuss Eiropas Savienībai SESAME projektā: pienācīgi atspoguļos ES ievērojamo iesaistīšanos un ieguldījumu iniciatīvā. Reģionā darbojas nozīmīgi un jauni pasaules līmeņa dalībnieki, kam ir novērotāja statuss projektā (ASV, Krievija, Ķīna, Brazīlija un citi); veicinās ES atpazīstamību pasaulē un uzlabos Savienības starptautisko tēlu, atspoguļojot Savienību kā nozīmīgu ieguldītāju zinātniskajā izcilībā un reģiona attīstībā; · veicinās darbvietu radīšanu, izaugsmi un stabilitāti reģionā; stiprinās tehnoloģiju nodošanu un inovāciju reģionā; apliecinās vadošo lomu zinātniskajā sadarbībā pasaulē saskaņā ar tās pamatprincipiem, ilgtspējīgu attīstību un iedzīvotāju savstarpēju cieņu; būs Savienībai labs piemērs efektīvam zinātniskās diplomātijas instrumentam; palielinās projekta atpazīstamību un attiecīgi panāks turpmāku atbalstu no citiem dalībniekiem reģionā. 4. Secinājumi Pamatojoties uz iepriekš minēto, Eiropas Komisija uzskata, ka ES atpazīstamība ievērojami uzlabosies un tās ietekme palielināsies, ja ES iegūs novērotāja statusu SESAME projektā. Komisija aicina Padomi apstiprināt iepriekš izklāstīto pieeju un atbalstīt Komisiju sagatavošanas darbībās, lai ES varētu iegūt novērotāja statusu SESAME projektā. [1] Sinhrotroni izmanto starojumu (staru kūļus), kas ir ārpus redzamās gaismas diapazona (infrasarkano, ultravioleto, rentgenstarojumu un citu), lai pētītu matēriju (no dzīvām šūnām līdz atomiem). To izmantošanas iespējas ir ļoti plašas — infrasarkanā attēlveidošana medicīnā, zāļu izstrāde, saules elementu uzlabošana, CO2 uztveršana, arheoloģisko priekšmetu novērtēšana utt. [2] http://www.sesame.org.jo/sesame/about-us/what-is-sesame.html [3] 1990. gadu beigās Vācijas un starptautiskajiem zinātniekiem radās ideja izvietot starptautisku sinhrotrona starojuma avotu Tuvajos Austrumos, izmantojot BESSY I (Berlin Electron Storage Ring Company for Synchrotron Radiation) iekārtas sastāvdaļas. Vācijas valdība piekrita dāvināt BESSY I sastāvdaļas SESAME projektam, un sastāvdaļas tika nogādātas Jordānijā 2002. gada jūnijā. [4] cessamag.web.cern.ch [5] www.linksceem.eu [6] Ziņojums par to, kā īsteno stratēģiju starptautiskajai sadarbībai pētniecības un inovācijas jomā (COM(2014)567). [7] ES finansiālais ieguldījums SESAME projektā līdz šim ir vairāk nekā 12 miljoni eiro, ko papildina apjomīgs ES dalībvalstu nefinansiālais ieguldījums.